Rådets forordning (EF) nr. 1086/2003

af 18. juni 2003

om autonome og midlertidige foranstaltninger for indførsel af visse forarbejdede landbrugsprodukter med oprindelse i Slovenien og for udførsel af visse forarbejdede landbrugsprodukter til Slovenien

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) I protokol nr. 3 til Europaaftalen mellem De Europæiske Fællesskaber og Slovenien, som er godkendt ved Rådets og Kommissionens afgørelse 1999/144/EF, EKSF, Euratom af 21. december 1998 om indgåelse af Europaaftalen om oprettelse af en associering mellem De Europæiske Fællesskaber og deres medlemsstater, der optræder inden for rammerne af Den Europæiske Union, på den ene side, og Republikken Slovenien på den anden side(1), er der fastsat toldindrømmelser for forarbejdede landbrugsprodukter med oprindelse i Slovenien. Protokol nr. 3 er blevet ændret ved afgørelse nr. 5/2001 truffet af Associeringsrådet EU-Slovenien(2).

(2) Der er for nylig blevet indgået en handelsaftale, som ændrer afgørelse nr. 5/2001. Formålet med aftalen er at forbedre den økonomiske konvergens som forberedelse af Sloveniens tiltrædelse af Den Europæiske Union, og aftalen skal efter planen træde i kraft senest den 1. juli 2003. Hvad angår Fællesskabet indeholder aftalen indrømmelser i form af en fuldstændig liberalisering af handelen for visse forarbejdede landbrugsprodukter og toldfrie kontingenter for andre produkter. Ved indførsel ud over disse kontingenter finder de bestemmelser, der er fastsat i protokol nr. 3, fortsat anvendelse.

(3) Proceduren for vedtagelse af en afgørelse om ændring af afgørelse nr. 5/2001 vil ikke blive afsluttet så betids, at den kan træde i kraft den 1. juli 2003. Det er derfor nødvendigt at bestemme, at toldindrømmelserne til Slovenien anvendes autonomt fra den 1. juli 2003.

(4) Ved indførsel af visse forarbejdede landbrugsprodukter bør der ikke opkræves told, og for andre produkter bør der åbnes toldfrie kontingenter.

(5) Kommissionens forordning (EF) nr. 2057/2001 af 19. oktober 2001 om åbning af toldkontingenter ved indførsel i Det Europæiske Fællesskab af visse forarbejdede landbrugsprodukter med oprindelse i Slovenien(3) bør fortsat finde anvendelse på visse varer, der er omfattet af protokol nr. 3, men som ikke er anført i denne forordning.

(6) På forarbejdede landbrugsprodukter, som er omfattet af protokol nr. 3, men som ikke er anført i denne forordning, eller for hvilke de kontingenter, der åbnes med denne forordning, er udtømt, finder de bestemmelser, der er fastsat i protokol nr. 3, fortsat anvendelse.

(7) For de forarbejdede landbrugsprodukter, som ikke er omfattet af traktatens bilag I, og som udføres til Slovenien, bør der ikke ydes eksportrestitutioner i henhold til Kommissionens forordning (EF) nr. 1520/2000 af 13. juli 2000 om fastsættelse af fælles gennemførelsesbestemmelser for eksportrestitutionsordningen og af kriterier for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag I(4).

(8) I Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(5) er der fastsat en ordning for forvaltning af toldkontingenter. De toldkontingenter, der indrømmes i henhold til denne forordning, bør forvaltes af fællesskabsmyndighederne og medlemsstaterne i overensstemmelse med denne ordning.

(9) De nødvendige foranstaltninger til at gennemføre denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(6) -

UDSTEDT FØLGENDE FORORDNING:

Artikel 1

Fra den 1. juli 2003 fritages indførsel til Fællesskabet af de forarbejdede landbrugsprodukter med oprindelse i Slovenien, som er anført i bilag I, for told og andre afgifter med tilsvarende virkning.

Artikel 2

1. Indførsel til Fællesskabet af de forarbejdede landbrugsprodukter med oprindelse i Slovenien, som er anført i bilag II, fritages for told og andre afgifter med tilsvarende virkning på de niveauer og inden for de grænser af de årlige fællesskabstoldkontingenter, der er fastsat i bilaget.

2. De mængder varer, som er omfattet af de toldkontingenter, som er åbnet i henhold til forordning (EF) nr. 2057/2001, og som er bragt i fri omsætning fra den 1. januar til den 30. juni 2003, skal fuldt ud afskrives på de mængder, der er fastsat i de tilsvarende toldkontingenter, der er anført i bilag II.

Artikel 3

For de forarbejdede landbrugsprodukter, som ikke er anført i bilag I til traktaten, og som udføres til Slovenien, kan der ikke i henhold til forordning (EF) nr. 1520/2000 ydes eksportrestitutioner.

Artikel 4

På de forarbejdede landbrugsprodukter, som ikke er omfattet af bilag I og bilag II, eller for hvilke de i bilag II nævnte kontingenter er udtømt, finder de bestemmelser, der er fastsat i protokol nr. 3, fortsat anvendelse.

Artikel 5

Forordning (EF) nr. 2057/2001 finder fortsat anvendelse på det toldkontingent, der er åbnet under løbenummer 09.1758 for produkter henhørende under KN-kode 2001 90 96.

Artikel 6

Kommissionen kan i overensstemmelse med proceduren i artikel 8, stk. 2, suspendere de foranstaltninger, der er fastsat i henhold til artikel 1, 2 og 3, såfremt Slovenien ikke anvender de aftalte gensidige præferencer.

Artikel 7

De toldkontingenter, der er nævnt i bilag II, forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93.

Artikel 8

1. Kommissionen bistås af den komité, der er nævnt i artikel 16 i Rådets forordning (EF) nr. 3448/93 af 6. december 1993 om en ordning for handlen med visse varer fremstillet af landbrugsprodukter(7), i det følgende benævnt "komitéen".

2. Når der henvises til dette stykke, anvendes artikel 4 og 7 i afgørelse 1999/468/EF.

Det tidsrum, der nævnes i artikel 4, stk. 3, i afgørelse 1999/468/EF, fastsættes til en måned.

3. Komitéen fastsætter selv sin forretningsorden.

Artikel 9

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. juli 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 18. juni 2003.

På Rådets vegne

G. Drys

Formand

(1) EFT L 51 af 26.2.1999, s. 1.

(2) EFT L 37 af 7.2.2002, s. 10.

(3) EFT L 277 af 20.10.2001, s. 17.

(4) EFT L 177 af 15.7.2000, s. 1. Senest ændret ved forordning (EF) nr. 740/2003 (EUT L 106 af 29.4.2003, s. 12).

(5) EFT L 253 af 11.10.1993, s. 1. Senest ændret ved forordning (EF) nr. 881/2003 (EUT L 134 af 29.5.2003, s. 1).

(6) EFT L 184 af 17.7.1999, s. 23.

(7) EFT L 318 af 20.12.1993, s. 18. Senest ændret ved forordning (EF) nr. 2580/2000 (EFT L 298 af 25.11.2000, s. 5).

BILAG I

Forarbejdede landbrugsprodukter, der ikke pålægges told ved indførsel, og for hvilke der ikke ydes eksportrestitutioner

>TABELPOSITION>

BILAG II

Toldfrie kontingenter ved indførsel til Det Europæiske Fællesskab af varer med oprindelse i Slovenien

>TABELPOSITION>